Ngo'er med base i Somalia beskriver store sikkerhedsproblemer i landet for især børn.

Udlændingestyrelsens såkaldte fact-finding-rapport om Somalia er en af de centrale kilder, som styrelsens sagsbehandlere i denne tid henviser til, når de inddrager opholdstilladelser fra herboende somaliere.

Styrelsen konkluderer i afgørelserne, at sikkerheden er forbedret i det østafrikanske lands hovedstad, Mogadishu.

Manglende sikkerhed for civile

Men en gennemgang af de bilag, som styrelsens rapport bygger på, viser, at ngo'er, der arbejder i Somalia, på en lang række områder advarer mod elendig sikkerhed.

Det gælder især for børn, kvinder og tilbagevendte somaliere, skriver Politiken fredag.

- Ifølge observatører er virkeligheden fortsat den, at civile hver uge bliver såret og dræbt ved målrettede angreb med skydevåben eller angreb med bomber og granater, lyder en af advarslerne ifølge Politiken.

Unge drenge og piger rekrutteres til oprørsgruppe

Andre steder er den islamistiske oprørsorganisation al-Shabaab nævnt.

- Al-Shabaab rekrutterer med tvang unge drenge og piger, lyder en anden af de flere end 20 advarsler fra bilagene.

Rapporten blev lavet i 2015.

Det skete, efter at danske embedsmænd havde opholdt sig kun en enkelt dag i Mogadishu. De var desuden kun i lufthavnen, fordi det var for farligt at bevæge sig ind i selve landet.

Derudover var delegationen ni dage i Kenya.

Bilagene tolkes forskelligt

Politiken har forelagt alle bilag for Peter Albrecht, seniorforsker ved Dansk Institut for Internationale Studier.

Han har blandt andet til opgave at rådgive skiftende regeringer.

Albrecht kalder det "dybt problematisk", at rapporten bruges til at tale om forbedrede forhold.

- Der er så mange andre punkter i de bilag, der peger i retning af forværrede forhold. Styrelsen kunne lige så godt være nået frem til den modsatte konklusion, siger han til Politiken.

Sverige opfatter rapporten modsat

De svenske myndigheder brugte sidste år den danske rapport til at advare mod situationen i Somalia.

Al-Shabaab "er begyndt at angribe mål, hvor også civile har det med at opholde sig", konkluderes det ifølge Politiken.

Sammenholdt med de mange advarsler i bilagene er det ifølge Peter Albrecht udtryk for, at den danske rapport kan tolkes forskelligt.